text: X.
  Imprudenter tamen Caesar, qui summum rerum fastigium jam indeptus, & Dictatoris nomen accepit, & uno omnia momento mutare aggressus est; denique corporis armatos custodes amovit. His enim provocato odio interitum sibi acceleravit. Quanto consultior Augustus? qui & nomine Principis omnia sub imperium accepit; & paullatim insurrexit ac veteris Reipub. instituta immutavit. Nec enim satis periti rerum sunt, qui mutata Repub. uno velut ictu mutari omnia debere statuunt. Sed haec de C. Iulio Caesare Dictatore pro instituto nunc dixisse suffecerit.